**Iránymutatás az etikai eljárás megindítására**

Az Eötvös Loránd Tudományegyetem Oktatási és Képzési Tanácsa (OKT) a 2015. március 13-i ülésén arról döntött, hogy összeállít egy iránymutatást az Egyetem polgárai (oktatói és hallgatói) számára, amely felsorolja, hogy mely oktatással kapcsolatos esetekben ajánlott etikai eljárást indítani.

Etikai eljárás javasolt megindításának alapjául szolgáló esetek:

* a „vizsgák tisztasága” elvárás megsértése[[1]](#footnote-1)
* az Elektronikus Tanulmányi Rendszer által biztosított lehetőségekkel való visszaélés, így különösen
	+ a vizsgaidőpontról való le- vagy átjelentkezés ellenszolgáltatás fejében;
	+ a szabad férőhellyel nem rendelkező kurzusról való lejelentkezés ellenszolgáltatás fejében;
	+ az előzetes kurzusfelvétel funkcióival való visszaélés[[2]](#footnote-2);
* az emberi méltóság megsértése a tanulmányokkal kapcsolatos ügyintézés során
1. a HKR 72. § (3) bekezdése feljogosítja az oktatót, hogy meg nem engedett segédeszköz(ök) használata vagy más személy közreműködése esetén a vizsga során a vizsgát megszakítsa, és elégtelen érdemjegyet adjon, ez azonban nem zárja ki az etikai vétség megállapítását, mivel az Etikai Kódex 3. pontja szerint „a Kódex hatálya kiterjed azon cselekményekre, magatartásokra is, amelyekhez jogszabály vagy egyetemi szabályzat hátrányos jogkövetkezményt fűz, azonban önmagukban is a jelen Kódexben meghatározott etikai vétséget valósítanak meg”. [↑](#footnote-ref-1)
2. HKR 57. § (3) Az előzetes kurzusfelvétel során egy hallgató legfeljebb 45 kredit értékű kurzusra jelentkezhet. [↑](#footnote-ref-2)